आज केजरीवाल का CBI से सामना, AAP के सभी सांसद-मंत्री साथ जाएंगे
Dainik Bhaskar Morning News and Latest Headlines; Here are today's top stories for you On Dainik Bhaskar.गैंगस्टर अतीक और उसके भाई की गोली मारकर हत्या, आज केजरीवाल का CBI से सामना, AAP के सभी सांसद-मंत्री साथ जाएंगे, शाह बोले- पायलट का नंबर कभी नहीं आएगा, NCERT सिलेबस में बदलाव वापस नहीं होगा
नमस्कार, 
गैंगस्टर अतीक अहमद और उसके भाई अशरफ की प्रयागराज में हत्या कर दी गई। पुलिस दोनों को मेडिकल चेकअप के लिए कॉल्विन अस्पताल लेकर पहुंची थी। पत्रकार साथ-साथ चलते हुए अतीक से सवाल कर रहे थे। इसी बीच 3 हमलावरों ने सुरक्षा घेरा तोड़ते हुए अतीक के सिर में गोली मार दी। इसके बाद अशरफ पर फायरिंग की। दोनों की मौके पर ही मौत हो गई।
इसके तुरंत बाद ही हमलावरों ने सरेंडर कर दिया। प्रयागराज के पुलिस कमिश्नर रमित शर्मा ने बताया कि हमलावर मीडियाकर्मी बनकर आए थे। वहीं घटना के बाद UP में धारा 144 लागू कर दी गई है। CM योगी आदित्यनाथ ने घटना की उच्च स्तरीय जांच के आदेश दिए हैं। साथ ही 3 मेंबर्स की जूडिशियल इन्क्वायरी कमीशन के गठन के भी निर्देश दिए हैं।
उधर, शराब नीति मामले में दिल्ली के CM अरविंद केजरीवाल से आज CBI पूछताछ करेगी। जांच एजेंसी ने उन्हें 11 बजे अपने दफ्तर बुलाया है। केजरीवाल के साथ दिल्ली सरकार के सभी मंत्री, AAP सांसद और पंजाब के CM भगवंत मान भी CBI दफ्तर तक जाएंगे। दिल्ली पुलिस ने CBI दफ्तर के आसपास करीब 1000 सुरक्षाकर्मी तैनात करने का फैसला किया है।
इससे पहले एक प्रेस कॉन्फ्रेंस में केजरीवाल ने केंद्र सरकार पर निशाना साधा। उन्होंने कहा, 'इन लोगों ने हमारी सरकार के दो मंत्रियों को गिरफ्तार कर लिया। उनका सोचना था कि नंबर दो (मनीष सिसोदिया) और तीन (सत्येंद्र जैन) को गिरफ्तार कर लो, ताकि वो मेरा गला पकड़ सकें। ये जबरन फंसाने की साजिश है। मैं कहना चाहता हूं कि मोदीजी अगर मैं बेईमान हूं तो दुनिया में कोई ईमानदार नहीं है।'
आज के प्रमुख इवेंट्स, जिन पर रहेगी नजर
बड़ी खबरें, जो आपको अपडेट रखेंगी...
1. अतीक के आखिरी शब्द...नहीं ले गए तो नहीं गए, तभी कनपटी पर गोली चली और मौत
जब अतीक से पूछा गया कि बेटे असद के अंतिम संस्कार आपको नहीं ले जाया गया। आपका क्या कहना है? इस पर अतीक ने कहा, 'नहीं ले गए तो नहीं गए।' तभी भाई अशरफ ने मीडिया से कहा, "मैन बात यह है कि गुड्डु मुस्लिम.... " इतना कहते ही अतीक के कनपटी पर पहली गोली चली। गोली लगते ही अतीक वहीं गिर गया। फिर उसके भाई अशरफ के सीने में पहली गोली लगी।
दोनों भाइयों पर 16 सेकंड में करीब 10 राउंड फायरिंग की गई। दोनों ने मौके पर ही दम तोड़ दिया। फायरिंग में एक पुलिसकर्मी भी घायल हो गया। हमलावरों की पहचान लवलेश तिवारी, सनी और अरुण मौर्य के तौर पर हुई है। हत्या के बाद तीनों हमलावरों ने पुलिस के सामने हाथ खड़े कर दिए। हमलावर सरेंडर...सरेंडर चिल्लाते रहे थे, तभी पुलिस ने उन्हें गिरफ्तार कर लिया।
UP के पूर्व CM अखिलेश यादव ने कहा है कि राज्य में अपराधियों के हौसले बुलंद है। जब पुलिस के सुरक्षा घेरे के बीच सरेआम गोलीबारी करके किसी की हत्या की जा सकती है, तो आम जनता की सुरक्षा का क्या। वहीं, AIMIM चीफ असदुद्दीन ओवैसी ने कहा कि दोनों की हत्या योगी के कानून व्यवस्था की नाकामी है। एनकाउंटर राज का जश्न मनाने वाले भी इस हत्या के जिम्मेदार हैं।
उधर, CM योगी ने जनता से अपील की है कि किसी भी अफवाह पर ध्यान ना दें। अफवाह फैलाने वालों के खिलाफ सख्त कार्रवाई की जाएगी।
पढ़ें पूरी खबर...
2. शाह बोले- पायलट का नंबर कभी नहीं आएगा, कांग्रेस के खजाने में गहलोत का योगदान ज्यादा
गृह मंत्री अमित शाह ने राजस्थान के भरतपुर में भाजपा बूथ कार्यकर्ता सम्मेलन में संबोधन दिया। यहां उन्होंने कहा कि गहलोत और पायलट सत्ता के लिए लड़ रहे हैं। शाह ने कहा, 'पायलट जी आप कुछ भी कर लो आपका नंबर नहीं आएगा, आपका योगदान शायद जमीन पर गहलोत जी से ज्यादा हो सकता है, मगर कांग्रेस के खजाने में गहलोत जी का योगदान ज्यादा है।
शाह ने कहा,' गहलोत जी कह रहे हैं कि मैं उतरना नहीं चाहता और पायलट जी कह रहे हैं कि मैं बनना चाहता हूं। गहलोत सरकार में 2 दर्जन से ज्यादा पेपर लीक हो चुके हैं, साहब सेंचुरी लगानी है क्या? राजस्थान में क्राइम चरम पर है। सुनियोजित दंगे होते हैं, गहलोत सरकार वोट बैंक के लालच में कोई कड़े कदम नहीं उठाती है।' राजस्थान में इस साल दिसंबर में विधानसभा चुनाव होने हैं।
पढ़ें पूरी खबर...
3. केजरीवाल बोले- मैंने मोदी को 1000 करोड़ रुपए दिए, BJP ने कहा- केजरीवाल शराब घोटाले का सरगना
अरविंद केजरीवाल ने ED की जांच की रिपोर्ट दिखाई। कहा कि ED के डॉक्यूमेंट में मनीष सिसोदिया के 14 फोन थे, जिन्हें उन्होंने तोड़ दिए। अब ED का सीजर मेमो देखिए। यह कह रहा है इसमें से 4 फोन ED के पास हैं। एक फोन CBI के पास है, इस तरह से 5 फोन तो जांच एजेंसियों के पास ही हैं। बाकी 9 फोन भी जिंदा ही हैं। इन्हें ये टूटा बता रहे हैं। ED-CBI ने कोर्ट में शपथ पत्र देकर झूठ बोला।
केजरीवाल ने कहा,' मैं कहता हूं, मैंने 17 सितंबर को शाम 7 बजे नरेंद्र मोदी को 1000 करोड़ रुपए दिए। क्या कोई मोदी जी को अरेस्ट कर लेगा। कोई तो सबूत देगा।' केजरीवाल की प्रेस कॉन्फ्रेंस से आधे घंटे पहले भाजपा प्रवक्ता गौरव भाटिया ने पार्टी हेडक्वार्टर में मीडिया से बातचीत की। भाटिया ने केजरीवाल को शराब नीति घोटाले का सरगना बताया।
​​​​​पढ़ें पूरी खबर...
4. NCERT सिलेबस में बदलाव वापस नहीं होगा, एक्सपर्ट्स-टीचर्स की सलाह से हुआ बदलाव
NCERT सिलेबस में हुए बदलाव पर शिक्षा मंत्रालय ने कहा है कि हटाए गए हिस्सों को दोबारा नहीं लिया जाएगा। ये बदलाव 25 एक्सपर्ट्स और CBSE के 16 टीचर्स की सलाह के बाद किए गए हैं। NCERT ने इतिहास, नागरिक शास्त्र, राजनीति विज्ञान और हिन्दी की किताबों से कई जानकारियां हटाई हैं। जिनमें मुगल इतिहास और नाथूराम गोडसे से जुड़े फैक्ट भी शामिल थे।
सरकार के इस फैसले का विपक्ष ने विरोध किया है। विपक्ष का आरोप है कि केंद्र सरकार बदले की भावना से किताबों में दिए गए ऐतिहासिक तथ्यों की लीपापोती कर रही है। लेकिन NCERT निदेशक दिनेश सकलानी का कहना है कि बदलाव के बारे में आधिकारिक जानकारी देने में कुछ तथ्य भूलवश रह गए होंगे। अब हटाए गए चैप्टर्स को दोबारा किताबों में नहीं जोड़ा जा सकता है।
पढ़ें पूरी खबर...
5. सूडान में आर्मी से भिड़ी पैरामिलिट्री फोर्स, भारत की एडवाइजरी- सूडान न जाएं नागरिक
अफ्रीकी देश सूडान की राजधानी खार्तूम में आर्मी और पैरामिलिट्री फोर्स के बीच गोलीबारी और झड़प हुई। रेपिड सपोर्ट फोर्स (RSF) ने आर्मी हेडक्वार्टर के पास विस्फोट भी किए। इन्होंने खार्तूम एयरपोर्ट और राष्ट्रपति भवन पर कब्जा कर लेने का दावा किया है। दरअसल, सूडान में 2021 में तख्तापलट हुआ था, इसके बाद यहां सिविलियन रूल लागू करने को लेकर मिलिट्री और RSF के हेड के बीच तनातनी जारी है।
दो साल से देश को एक काउंसिल बना कर चलाया जा रहा है। RSF सिविलियन रूल को 10 साल बाद लागू करना चाहती है जबकि आर्मी का कहना है कि ये 2 साल में ही लागू हो जाना चाहिए। उधर, बिगड़ते हालात को देखते हुए भारत ने अपने नागरिकों को सावधानी बरतने और घरों के अंदर रहने की हिदायत दी है। साथ ही सूडान जाने की योजना बना रहे लोगों को यात्रा टालने को कहा गया है।
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
US में खटमलों ने जिंदा व्यक्ति को खाया, 3 महीनों से जेल में कैद था, 4 करोड़ खर्च कर जेल साफ कराई जाएगी
अमेरिका के अटलांटा में खटमल और कीड़े एक जिंदा आदमी को खा गए। वह काफी समय से जेल में बंद था। परिवार का आरोप है कि जेल की जिस सेल में उसे रखा गया वह किसी भी तरह से रहने लायक नहीं थी। परिवार इस पूरे मामले की जांच कराने की मांग कर रहा है। न्यूयॉर्क पोस्ट की रिपोर्ट के मुताबिक, 35 साल के लाशॉन थॉम्पसन को मारपीट के आरोप में जून 2022 में गिरफ्तार कर जेल में रखा गया था। दिमागी तौर पर उसकी हालत ठीक नहीं थी।
थॉम्पसन के परिवार के वकील ने उनके शव की तस्वीरें जारी की हैं जिसमें उनके शव पर लाखों कीड़ों और खटमलों को देखा जा सकता है। उन्होंने जेल की गंदगी को उनकी मौत की वजह बताया है। मेडिकल रिपोर्ट में भी थॉम्पसन के शरीर पर चोट के निशान नहीं मिले। इस घटना के बाद जेल प्रशासन साफ-सफाई को लेकर सतर्क हो गया। इसके लिए करीब 4 करोड़ रुपए खर्च किए जाएंगे। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...